જોકે આપણે હવે જાગ્યા છીએ એ મોટી વાત છે. સૌર ઊર્જાનું મહત્વ સમજ્યા છીએ. હમણાં જ સમાચાર વાંચ્યા કે શિરડીના મંદિરની ધર્મશાળામાં રસોઈ કરવા માટે સૌર ઊર્જા વપરાશે અને રોજનો લગભગ ૨૦૦ કિ.ગ્રા. એલ.પી.જી. બચશે. વર્ષે સાતેક લાખ રૂપિયાની બચત થશે. ગુજરાત અને રાજસ્થાનમાં તો સૂર્યનો તડકો મબલખ મળે. પણ આપણે ત્યાં સૌર ઊર્જાનો ઉપયોગ કરવાનું વલણ ખાસ જોવા મળતું નથી. ઉદ્યોગોમાં એનો ઉપયોગ થાય છે, પણ મોટા પ્રમાણમાં નહીં. સોસાયટીઓમાં સામૂહિક ગિઝર બેસાડી શકાય. શિયાળામાં પાણી ગરમ કરવા વપરાતી કેટલી બધી વીજળી બચે. હૉસ્પિટલોમાં કપડાં ધોવા માટે એમાંથી ગરમ પાણી મેળવી શકાય. આવી અનેક રીતે વીજળીની તંગી ઓછી કરી શકાય. આવાં બોઇલર કે ગિઝરવાળાં મકાનોને તમે મોઢેરાના સૂર્યમંદિર સાથે સરખાવી શકો.